ย้ำจีนต้องปรับหยวนกระตุ้นแรงซื้อภายใน
ออสเตรเลียเรียกร้องจีนเร่งปรับค่าเงินหยวนใหม่
27 ส.ค. 2554

ออสเตรเลียเรียกร้องจีนเร่งปรับค่าเงินหยวนใหม่ ต้องเร่งกระตุ้นแรงซื้อภายในให้มากขึ้น
เกลนน์ สตีเวนส์ ผู้ว่าการธนาคารกลางออสเตรเลีย ประสานเสียงนานาชาติเรียกร้องให้จีนปรับค่าเงินหยวนให้แข็งค่ามากขึ้นไปกว่านี้ โดยย้ำว่าเศรษฐกิจโลกจะได้ประโยชน์มากขึ้นถ้าอัตราแลกเปลี่ยนเงินหยวนมีความยืดหยุ่นมากกว่าปัจจุบัน โดยประเด็นนี้จะได้รับการหารือกับจีนอย่างเป็นส่วนตัวด้วย
“ตามความเห็นของผม ค่าเงินของจีนควรจะแข็งกว่าในปัจจุบัน ซึ่งไม่มีใครไม่บอกทางการจีนในเรื่องนี้” เกลนน์ กล่าว
ก่อนหน้านี้ ทางด้าน เวนน์ สแวน รัฐมนตรีคลังออสเตรเลีย ก็ได้เรียกร้องให้บรรดาประเทศกำลังพัฒนาขนาดใหญ่ต้องใช้นโยบายเพื่อกระตุ้นความต้องการภายในประเทศบ้าง และปรับให้อัตราแลกเปลี่ยนเงินเป็นไปตามกลไกตลาดมากกว่านี้
ที่ผ่านมาหลายประเทศทั่วโลกได้เห็นว่าการที่เงินหยวนอ่อนกว่าความเป็นจริงนั้น ได้ทำให้จีนได้ดุลการค้าอย่างไม่เป็นธรรม ซึ่งได้ทำให้สินค้าส่งออกของจีนมีราคาถูกกว่าความเป็นจริง แต่สินค้านำเข้าของจีนจะแพงกว่าความเป็นจริงเช่นกัน